Hermojuuren salpaus tietokonetomografiaohjauksessa

|  |  |
| --- | --- |
| Kuvaus: | Hermojuuren puudutus kerroskuvausohjauksessa |

**TUTKIMUKSEEN VALMISTAUTUMINEN**

**Neurokirurginen, ortopedinen ja fysiatrinen potilas**

Sinut kutsutaan poliklinikalle, jossa olet myös puudutuksen jälkeen seurannassa.

Ennen toimenpidettä tulee olla ravinnotta kaksi (2) tuntia.

Sinusta voidaan ottaa verikokeita ennen toimenpidettä tai toimenpidepäivän aamuna. Käy tarvittaessa verikokeessa ajanvarauskirjeen ohjeen

mukaisesti.

**Jos olet raskaana tai epäilet olevasi raskaana**, kerro siitä mahdollisimman pian lääkärille, joka lähetti sinut tutkimukseen.

**Jos olet yliherkkä jodivarjoaineelle tai puudutusaineelle**, kerro siitä mahdollisimman pian lääkärille, joka lähetti sinut tutkimukseen.

Jos raajaan heijastuva / säteilevä kipuoire on selvästi lievittynyt tai oireilu on vaihtanut puolta, ota ystävällisesti yhteyttä sinua hoitavaan yksikköön ennen toimenpiteeseen saapumista:

* fysiatrian poliklinikka puh. 017 - 173 453 klo 8.00 – 13.00
* ortopedian poliklinikka puh. 044 717 9010 klo 8.00 – 14.00
* neurokirurgian poliklinikka puh 017 - 172 632 klo 8.00 – 12.00

**LÄÄKKEET**

Lääkärin määräämät lääkkeet voit pääsääntöisesti ottaa.

**Jos sinulla on verenohennuslääkitys tai veren hyytymiseen vaikuttava sairaus**, ilmoita siitä mahdollisimman pian ennen toimenpidettä lähettävälle poliklinikalle.

tai

jos sinulla on käytössä neidonhiuspuu-, kiinankarhuputki-, kalaöljy- ja omegavalmisteita tai valkosipuliuutteita

ilmoita siitä etukäteen vuodeosastolle tai lähettävälle poliklinikalle.

Lääke on ehkä jätettävä tauolle ennen toimenpidettä, mutta siitä saat osastolta erilliset ohjeet.

**TUTKIMUSHUONEESSA TOIMENPITEEN KULKU**

Selän alueen puudutuksessa makaat vatsallaan, kaulan alueen puudutuksessa selällään tai vatsallaan tutkimuspöydällä. Asentosi pyritään saamaan mahdollisimman mukavaksi, koska toimenpiteen aikana ei saa liikkua.

Tietokonetomografian avulla etsitään puudutettava kohta. Iho puhdistetaan ja puudutetaan, jonka jälkeen puudutekortisoniseos pistetään haluttuun kohtaan hermojuuren viereen. Toimenpiteessä käytetään yleensä varjoainetta.

Toimenpide kestää noin 15 - 30 min.

**TUTKIMUKSEN JÄLKIHOITO**

Tutkimuksen jälkeinen seuranta-aika arvioidaan tapauskohtaisesti.

Selän alueen puudutuksen jälkeen olet seurannassa niin pitkään, että jalka ei ole puuduksissa ja pystyt kävelemään. Alaraajan puutuminen voi olla voimakasta ja voi kestää useita tunteja.

Kaulan alueen puudutuksen jälkeen olet seurannassa noin puoli tuntia. Asennon voit valita oman voinnin mukaan ja jaloitella saa, jos siltä tuntuu.

Voit liikkua yleisillä kulkuneuvoilla, mutta **tutkimuksen jälkeen kotiutuessasi on autolla ajo kielletty.**

**YHTEYSTIEDOT**

Peru aika, jos et pääse tulemaan. Jos sinulla on kysyttävää tutkimuksesta, ota yhteys röntgen 2:een,

puh 017 – 173 307 arkisin klo 8.00 - 14.30.

**LISÄTIETOJA**

Lisätietoa kuvantamistutkimuksista, säteilystä, röntgensäteilyn vaikutuksesta ja eri tutkimusten säteilyaltistuksesta saat internetistä

[www.tutkimukseen.fi](http://www.tutkimukseen.fi/)

[www.stuk.fi](http://www.stuk.fi/)